Wie kom eerste: Man of kinders? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wie kom eerste: Man of kinders?
Jy is dalk een van die mammas wat sê dat hulle kinders voor hulle eggenoot op die prioriteitslys kom aangesien hulle nie gevra het om hier te wees nie, nie vir hulself kan sorg nie, en jou man groot genoeg is om na homself om te sien. Is hierdie houding egter die beste vir jou kinders en jou huwelik?
Daar is gevind dat daar 'n afname in huweliksgeluk is na die geboorte van kinders. Hierdie afname is 42% groter in ons generasie as die vorige een. Hierdie geluk en satisfaksie neem nog verder af met die geboorte van elke daaropvolgende kind.
Dit beteken nie dat mense nie moet kinders kry nie! Die fokus moet egter nie totaal verskuif word van jou eggenoot na jou kinders nie. Wanneer daar klein kindertjies in die huis is, is dit moeilik om tyd vir jou man te maak. Daar is soveel wat jou kindertjies nodig het.
Kinders moet weet dat hulle ouers nie net vir húlle liefhet nie, maar mekaar ook. Hulle gevoel van sekuriteit neem toe wanneer hulle hul ouers se liefde vir mekaar waarneem. Wanneer daar egter nie sulke liefde te bespeur is nie, of die gesinsbande begin verbrokkel, sal die kinders nie veilig voel nie.
Wanneer een of albei ouers hulle kinders se geluk hoër ag as die welstand van hulle huwelik, kan hulle heel moontlik die huwelik se behoeftes verwaarloos. Dit kan lei tot gevoelens van gegriefdheid, verwaarlosing en vervreemding van mekaar. Dit kan ook die gehalte van die huweliksverhouding laat verbrokkel, en die kinders sal voel dat die huwelik nie juis 'n prettige plek is om te wees nie. Ongelukkige ouers kan ook die kinders laat voel dat hulle die bron van hulle ouers se ontevredenheid is.
Dit word nie betwyfel dat alle verhoudings opoffering verg nie. Deur egter jou verhouding met jou man en tyd vir jouself op te offer vir jou kinders, dra die verkeerde boodskap oor. Dit sê vir jou kinders dat hulle die reg het tot alles wat hulle wil hê, en dat die huwelik 'n plek is waar jy jouself en jou persoonlike behoeftes moet opoffer sodat jy jou kinders kan grootmaak. Jy moet dus seker maak dat jou kinders waarneem dat jy jouself, jou huwelik, en hulle welstand as prioriteite beskou.
Die beste wat ons vir ons kinders kan doen, is om 'n voorbeeld van 'n gelukkige huwelik te wees. Dit sal hul dan ondersteun en aanmoedig om self ook eendag sulke verhoudings te kan hê.
Word 'n span wat met een stem praat, mekaar beskerm, vir mekaar bid, en mekaar goedpraat voor julle kinders.
Maak seker dat jy en jou man genoeg tyd saam deurbring. Sónder die kinders. Moenie vir die regte oomblik wag nie. Skeduleer uitstappies, bespreek die oppasser, en máák tyd vir mekaar.